Hannu Väliaho

**Kysymyksiä 1. Pietarin kirjeestä**

**Lyhenteitä**

VT Vanha testamentti

UT Uusi testamentti

KR38 Kirkkoraamattu vuosilta 1933/38 (vanha raamatunkäännös)

KR92 Kirkkoraamattu vuodelta 1992 (uusi raamatunkäännös)

JKR Jumalan kansan Raamattu, Uusi Tie 1993

RK Uusi testamentti, Raamattu Kansalle ry. 1999

**Huom.** **1.** 1. Piet. on jaettu kappaleisiin kuten KR92:ssa. Nämä kappaleet on numeroitu 1,...,16. Kysymykset on numeroitu siten, että ensin on kappaleen numero ja sitten pisteen jälkeen tulee kysymyksen juokseva numero kappaleen sisällä.

**Huom. 2.** Kysymykset pohjautuvat KR38:aan. Rinnalla käytetään muita käännöksiä.

**Huom. 3.** Tästä kysymyssarjasta on vetäjiä varten olemassa laajennettu versio, jossa useisiin kysymyksiin on annettu vastausvihjeitä. Tämän laajennetun version voi tilata osoitteesta
uudenmaankl@sekl.fi

**1. Alkutervehdys (1:1–2)**

Pietari noudattaa UT:n aikaista kirjeen kirjoittamistyyliä: (1) lähettäjä, (2) vastaanottajat, (3) tervehdys.

**1.1.** (1:1) (a) Mitä muita nimiä Pietarista käytetään UT:ssa? (b) Mistä Pietari oli kotoisin? Etsi tämä paikkakunta kartalta! (c) Missä hän asui? Etsi tämäkin paikkakunta kartalta! (d) Mitä UT kertoo Pietarin perhesuhteista? (e) Miten oli Pietarin koulunkäynnin laita? (f) Kuinka hän sitten osasi kreikkaa? (Pietarin kirjeet – kuten muutkin UT:n kirjat – on kirjoitettu kreikaksi.)

**1.2.** (1:1) (a) Luonnehdi Pietaria toisaalta evankeliumien ja toisaalta Apostolien tekojen pohjalta! (b) Mitä yhtäläisyyksiä ja eroja huomaat? (c) Mistä erot johtuivat? (d) Kertooko UT Pietarin tehneen helluntain jälkeen jotain väärää?

**1.3.** (1:1) (a) Mitä tulevaisuutta koskevia ennustuksia ja kehotuksia Jeesus antoi nimenomaan Pietarille? (b) Miten ne toteutuivat?

**1.4.** (1:1) Pietarin tehtäväksi tuli pelastuksen oven avaaminen juutalaisille, samarialaisille ja pakanoille. Missä tilanteissa hän tämän teki?

**1.5.** (1:1) Pietari oli apostoli. (a) Millainen virka apostolinvirka on UT:ssa (asema, tehtävät)? (b) Nikean uskontunnustuksessa sanotaan: "Uskomme yhden, pyhän, yhteisen ja apostolisen seurakunnan." Mitä seurakunnan apostolisuudella tarkoitetaan? (c) Mitä se merkitsee meille, että 1. Piet. on apostolin kirjoittama?

**1.6.** (1:1) 1. Piet. on lähetetty useille seurakunnille. Enemmistö näiden seurakuntien jäsenistä oli pakanakristittyjä, mutta mukana lienee ollut myös juutalaiskristillinen vähemmistö. (a) Etsi kartalta kirjeen vastaanottajien asuma-alueet! (b) Mitä Aasia tarkoittaa UT:ssa? (c) Miten on mahdollista, että kaikilla näillä alueilla osattiin kreikkaa?

**1.7.** (1:1) Nykyäänkin on paljon muukalaisia. (a) Millainen ihminen on muukalainen? (b) Millaisia vaikeuksia muukalaisella on vieraan kansan keskellä?

**1.8.** (1:1) Pietari käyttää kristityistä nimitystä muukalainen vertauskuvallisesti. (a) Mitä hengellinen muukalaisuus tarkoittaa? (b) Mitä hengellinen muukalaisuus merkitsee käytännössä? (c) Oletko joissain tilanteessa kokenut itsesi muukalaiseksi hengellisessä mielessä?

**1.9.** (1:1–2) (a) Vastaanottajat olivat valittuja. Mitä se tarkoittaa? (b) Mitä se merkitsee, että uskovat on valittu Isän Jumalan edeltätietämisen mukaan?

**1.10.** (1:2) (a) Vastaanottajat olivat pelastuneet Hengen pyhittämisen kautta. Mitä tämä tarkoittaa? (b) Hengen pyhittämisen päämäärä on Jeesuksen Kristuksen kuuliaisuus. Mistä tässä on kysymys?

**1.11.** (1:2) (a) Mitä vihmominen tarkoittaa? (b) Mistä Pietari sai ajatuksen puhua verellä vihmomisesta? (c) Mitä Kristuksen verellä vihmominen tarkoittaa?

**1.12.** (1:2) (a) Mitä armo ja rauha tarkoittavat? (b) Vertaile keskenään rauhantilaa Jumalan ja uskovan välillä ja toisaalta uskovan sydämessään tuntemaa rauhaa! (c) Miksi tervehdyksessä armo tulee ennen rauhaa? (d) Miten Jumalan armo ja rauha voivat tulla yhä runsaampana meidän osaksemme (KR92)?

**2. Uskon päämäärä (1:3–12)**

Kun Pietari ajattelee Jumalan suuria armotekoja, hän puhkeaa ylistykseen (j. 3–5).

**2.1.** (1:3) (a) Millaisia kiitoksen aiheita meillä uskovilla on? (b) Mistä kiittämättömyys voisi johtua? (c) Onko kiittämisellä ja ylistämisellä jotain eroa?

**2.2.** (1:3) Uudestisyntyminen. (a) Muistatko jakeen 3 lisäksi muita uudestisyntymistä käsitteleviä raamatunpaikkoja? (b) Mitä uudestisyntyminen on? (c) Milloin ihminen uudestisyntyy? (d) Miten sinä koit uudestisyntymisen? (e) Muuttuuko ihmisen vanha turmeltunut luonto paremmaksi uudestisyntymisen yhteydessä?

**2.3.** (1:3) (a) Mitä laupeus on? (b) Voisiko Jumalan armolla ja Jumalan laupeudella olla jokin ero?

**2.4.** (1:3) (a) Mikä on kristillisen toivon sisältö? (b) Mihin kristillinen toivo perustuu? (c) Mitä se tarkoittaa, että toivo on elävä? (d) Mitä täyden toivon paneminen Jumalan armoon (j. 13) tarkoittaa)? (e) Mikä merkitys toivolla on kilvoituksessamme? (f)Milloin kristillinen toivo saa täyttymyksensä? (g) Mihin epäuskoiset ihmiset panevat toivonsa? (h) Millainen epäuskoisen ihmisen toivo on?

**2.5.** (1:4) (a) Mitä tässä tarkoitetaan perinnöllä? (b) Miten tämä perintö eroaa ajallisista perinnöistä? (c) Miten tätä perintöä säilytetään? (d) Milloin uskovat saavat tämän perinnön?

**2.6.** (1:5) (a) Jakeen 5 mukaan pelastus on vielä edessäpäin. Mutta eivätkö uskovat jo nyt ole pelastettuja? (b) Voimallaan Jumala varjelee kristityt uskossa (KR92). Merkitseekö tämä sitä, että kerran uskoon tullut ei voi luopua uskosta? (c) Miten me voimme varjeltua tulevaan pelastukseen?

**2.7.** (1:5) (a) Mitä se tarkoittaa, että pelastus on valmis ilmoitettavaksi viimeisenä aikana. (b) Mitä viimeinen aika eli lopun aika tarkoittaa?

Jakeissa 6–9 Pietari rohkaisee uskovia kestämään uskonkoetuksissa.

**2.8.** (1:6–7) (a) Jakeista 6–7 käy ilmi, että vastaanottajat joutuivat monenlaisiin uskonkoetuksiin. Millaisista koetuksista tässä on kysymys? (b) Pietari puhuu kirjeessään paljon kärsimyksistä. Millaisia kärsimyksiä hän tarkoittaa? (c) Mitä tarkoitetaan ristillä uskovan elämässä? (d) Miten 2. Tim. 3:12 toteutuu nykyaikana Suomessa? (e) Oletko jossain tilanteessa joutunut kärsimään Kristuksen nimen tähden? (f) Mitä tiedät kristittyjen vainoista muualla maailmassa? (g) Miten me voisimme tukea kärsivää seurakuntaa (Hepr. 13:3)?

**2.9.** (1:6) Jakeessa 6 puhutaan kiusauksista (KR38) tai koettelemuksista (KR92). (a) Kumpi käännös on mielestäsi parempi? (b) Mitä eroa kiusauksilla ja koettelemuksilla on?

**2.10.** (1:6) (a) Miten uskova voi iloita koettelemuksista? (b) Millaisesta ilosta tässä on kysymys? (c) Miten tällainen ilo syntyy? (d) Murheellisina mutta aina iloisina (2. Kor. 6:10) – mitä tämä tarkoittaa?

**2.11.** (1:6) Koetukset kestävät vain vähän aikaa. Mitä tämä tarkoittaa?

**2.12.** (1:7) (a) Mistä koetukset ovat lähtöisin? Onko niiden takana Saatana? Voiko hän mielin määrin vainota uskovia? (b) Mikä tarkoitus koetuksilla on uskovan elämässä? (c) Miksi maallinen kulta koetellaan tulessa? (d) Minkä hengellisen opetuksen kullan puhdistamisen tapa antaa meille? (e) KR92:n mukaan uskon aitoudesta koituu Jeesuksen Kristuksen ilmestyessä ylistystä, kirkkautta ja kunniaa – mutta kenelle?

**2.13.** (1:8) (a) Mitä rakkaus Jeesukseen on? (b) Onko mielialalla ja vaikuttimilla merkitystä käskyjen täyttämisessä? (c) Joissain uskovien piireissä korostetaan voimakkaiden kokemusten merkitystä uskonelämälle. Mitä mieltä olet tästä? (d) Mitä ymmärrät sanomattomalla (KR92: sanoin kuvaamattomalla) ja kirkastuneella ilolla?

**2.14.** (1:9) Mitä sielun pelastus tarkoittaa? Jos vain sielu pelastuu, kuinka ruumiille käy?

Jakeissa 1:10–12 Pietari kertoo siitä, miten VT:n profeetat ennustivat Jeesuksen pelastustyön.

**2.15.** (1:10–12) (a) Mikä Jumalan pelastussuunnitelma on? (b) Milloin Jumala laati sen? (c) Miten Jumala on toteuttanut sitä? (d) Milloin Jumalan suunnitelma toteutuu lopullisesti?

**2.16.** (1:11) (a) Mitä profeetat pyrkivät saamaan selville? (b) Mitä Kristuksen Henki tarkoittaa? (c) Missä VT:n kohdissa kerrotaan edeltäpäin Kristusta kohtaavista kärsimyksistä? (f) Mitä kunnia tarkoittaa tässä? (d) Ennustetaanko VT:ssa tästä kunniasta?

**2.17.** (1:12, KR92) (a) Keitä profeetat palvelivat profetioillaan? (b) Miten nämä profetiat palvelivat uuden liiton uskovia? (c) Mikä merkitys VT:n profetioilla on meille?

**2.18.** (1:12, KR92) Missä suhteessa uskovien osa on parempi kuin enkelien?

**3. Olkaa pyhät (1:13–2:3)**

Jakeissa 1:13–16 Pietari kehottaa uskovia pyhään vaellukseen.

### **3.1.** (1:13) (a) Miksi Pietari käyttää tässä sanontaa "sen tähden"? (b) Mitä siitä tulee, jos kääntymätöntä ihmistä yritetään saada vaeltamaan Jumalan tahdon mukaisesti? (c) Mitä kupeiden vyöttäminen tarkoittaa? (d) Mitä mielen kupeiden vyöttäminen tarkoittaa? (e) Millaisia päättäväisen toiminnan esteitä meillä voi olla? (f) Millaisesta raittiudesta tässä on kysymys? (g) Miten määrittelisit hengellisen raittiuden? (h) Mikä hengellisen raittiuden vastakohta on? (i) Miten määrittelisit sen? (j) Löydätkö esimerkkejä siitä UT:ssa? (k) Löydätkö esimerkkejä siitä nykyaikana?

**3.2.** (1:13)(a) Mitä eroa on raittiin ja toisaalta hurmahenkisen ihmisen suhtautumisessa syntiin? (b) Voimmeko perustella huonoa vaellustamme saamallamme luontovarustuksella ("Koska olen luonteeltani äkkipikainen, on luonnollista, että silloin tällöin räjähdän.")? (c) Jos lankeamme syntiin, mitä meidän tulee tehdä?

**3.3.** (1:13) (a) Pietari puhuu tässä armosta, joka tarjotaan Kristuksen palatessa. Mutta eikö meillä jo nyt ole tämä armo (Ef. 2:8)?

Jakeissa 14–16 uskovia kehotetaan karttamaan syntiä ja elämään pyhästi.

**3.4.** (1:14) (a) Millaista lukijoiden elämä oli ollut ennen uskoon tuloa? (b) Miten heidän elämänsä oli muuttunut, kun he olivat tulleet uskoon? (c) Miksi uskovatkin tarvitsevat jatkuvasti kehotusta pyhään elämään? (d) Miten sinun elämäsi muuttui, kun tulit uskoon?

**3.5.** (1:15–16) (a) Käsky "Olkaa pyhät, sillä minä (Jumala) olen pyhä" annettiin ensin israelilaisille (3. Moos. 19:2). Miten he pitivät sen? (b) Tämä käsky kuuluu myös uuden liiton uskoville. Mitä tarkoit­taa "kaikessa vaelluksessanne"? (c) Miten me voisimme tulla kai­kessa vaelluksessamme pyhiksi niin kuin Jumala? Eikö Jumalan malli ole meille täysin mahdoton seurattavaksi? (d) Mitä tarkoit­taa kehotus: "Joka on pyhä, pyhittyköön edelleen" (Ilm. 22:11)? (e) Mitä Room. 8:13 tarkoittaa? (f) Joidenkin mielestä uskova voi päästä pyhityksessään niin pitkälle, että syntisyys tulee hänestä täysin pois juuritetuksi (täydellisyysoppi eli perfektionismi). Mitä sanoisit tällaisesta opetuksesta?

Jakeissa 17–21 Pietari kehottaa uskovia jumalanpelkoon.

**3.6.** (J.17) (a) Jumala on yhtaikaa Isä ja tuomari. Miten se on mahdollista? (b) Miten Jumala eroaa ihmisistä tuomarina? (c) Mitä sanot siitä, jos joku pitää Jumalaa vain Isänä eikä lainkaan tuomarina? (d) Entä jos joku pitää Jumalaa vain tuomarina mutta ei Isänä? (e) Pietari sanoo tässä, että Jumala tuomitsee jokaisen hänen tekojensa mukaan. Mutta eikö kristitty pelastu armosta? Eikö tässä ole ristiriita? (f) Jos me pelastumme armosta, emmekö voi elää miten haluamme? (g) Jotkut ajattelevat, että ihminen pelastuu hyvien tekojensa ansiosta. Mitä sanot siitä?

**3.7.** (1:17) (a) Pietari kehottaa meitä vaeltamaan pelossa. Miten tämä sopii yhteen 1. Joh. 4:18:n kanssa? (b) Mitä "muukalaisuuden aika" tarkoittaa?

**3.8.** (1:18) (a) Mitä lunastaminen merkitsee ajallisessa mielessä? (b) Millaisia ihmisiä UT:n aikana lunastettiin? (c) Entä nykyisin? (d) Mistä Kristus lunasti ihmiset verellään? Mitä se merkitsee? (e) Miksi Pietari sanoo isiltä perittyä elämäntapaa turhaksi (tai tyhjänpäiväiseksi, KR92)? Miten tämä elämäntapa periytyi isiltä? (f) Mistä muusta Kristus on lunastanut meidät?

**3.9.** (1:18) (a) Miksi kulta ja hopea eivät riittäneet ihmisten lunastamiseksi? (b) Joku sanoi puheessaan, että Jumala maksoi lunnaat Saatanalle. Mitä mieltä olet tästä? (c) Jumala lunasti meidät suunnatto­man korkealla lunastushinnalla. Miten tämän tulisi vaikuttaa meidän jumalasuhteeseemme ja vaellukseemme?

**3.10.** (1:19) Pietari viittaa tässä VT:n eläinuhreihin. (a) Miksi hän puhuu virheettömästä ja tahrattomasta karitsasta? (b) Missä mielessä Jeesus oli virheetön ja tahraton Karitsa? (c) Miksi oli välttämätöntä, että Jeesus uhrikaritsana oli synnitön?

**3.11.** (1:20–21) (a) Mitä se tarkoittaa, että Jeesus oli edeltätiedetty (KR92: valittu) jo ennen maailman perustamista? (b) Entä se, että Jeesus on viimei­sinä aikoina ilmoitettu? (c) Jeesus tuotiin julki. Mitä tämä kertoo Jeesuksesta ennen hänen syntymäänsä? (d) Pietari sanoo, että Kristus tuli uskovia varten. Eikö hän tullutkaan kaikkia ihmisiä varten? (e) Mitä se tarkoittaa, että Jumala antoi Jeesukselle kirkkauden? (g) Mikä on uskon ja toivon suhde?

Jakeissa 22–25 Pietari kehottaa uskovia rakastamaan toisiaan.

**3.12.** (1:22) (a) Mitä sielun puhdistuminen tarkoittaa? (b) Mitä veljesrakkaus on? (c) Miten se syntyy? (d) Miten se ilmenee? (e) Mistä me saamme voimaa rakastamiseen? (f) Uskovien tulee rakastaa toisiaan hartaasti. Tarkoittaako tämä voimakkaita tunteita vai mistä tässä on kysymys? (g) Miten vilpillisyys ja teeskentely vaikuttavat ihmissuhteisiin? (h) Miten voimme rakastaa vaikeita lähimmäisiä, jotka loukkaavat meitä tai puhuvat meistä pahaa? (i) Miten voisimme itse varjeltua tulemasta vaikeiksi ihmisiksi lähimmäisillemme? (j) Sopusoinnun säilyttämiseksi anteeksi pyytäminen ja anteeksi antaminen ovat tärkeitä. Mitä teet, jos pyydät joltakin anteeksi ja hän kieltäytyy antamasta anteeksi?

**3.13.** (1:23) (a) Millaista on elämä, joka syntyy katoavasta siemenestä? (b) Mitä se merkitsee, että olemme uudestisyntyneet katoamattomasta Jumalan sanasta? (c) Jumalan sana on elävä ja pysyvä. Mitä se merkitsee?

**3.14.** (1:24–25a) Miksi meidän on terveellistä joskus ajatella omaa katoavaisuuttamme?

**3.15.** (1:25b) Kristillisyys on iloinen asia. (a) Merkitseekö tämä sitä, että meidän olisi aina oltava hyvällä tuulella ja hymyssä suin? (b) Mitä ilo Herrassa vaikuttaa meidän elämässämme? (c) Mikä voi estää meitä iloitsemasta Herrassa? (d) Miksi Paavali kehottaa Filippiläiskirjeessä toistuvasti uskovia iloitsemaan Herrassa?

Jakeissa 2:1–3 Pietari kehottaa meitä janoamaan Sanan maitoa.

**3.16.** (2:1) Kuvaile ihmistä, joka on (a) vilpillinen, (b) ulkokultainen, (c) kateellinen, (d) panetteleva! (e) Miksi meitä uskoviakin kehotetaan panemaan pois nämä paheet? (f) Voisimmeko panna ne kerralla pysyvästi pois?

**3.17.** (2:2) (a) Millä lailla vastasyntynyt lapsi halaa maitoa? (b) Mitä maito merkitsee tässä kohdassa? (c) Mitä maito tarkoittaa yleensä UT:ssa? (d) Mikä olisi hyvä tapa lukea Raamattua omaksi hartaudeksi? (e) Luemmeko me Jumalan sanaa halusta vai velvollisuudesta? (f) Millaista on väärentämätön Sanan maito? (g) Entä väärennetty? (h) Mistä saamme puhdasta Jumalan sanaa? (i) Miten voimme erottaa oikean ja väärän sananjulistuksen? (j) Millaisia hengellisiä kirjoja meidän kannattaa lukea? (k) Mihin me tarvitsemme Jumalan sanaa? (l) Pietarin kirje luettiin seurakunnan kokouksessa. Minkä näkökulman tämä antaa Jumalan sanan tutkistelemiselle?

**3.18.** (2:3) (a) Mitä Herran hyvyyden maistaminen on käytän­nössä? (b) Mitä Herran hyvyyden maistamisesta seuraa?

**4. Seurakunta, Jumalan valittu kansa (2:4–10)**

**4.1.** (2:4–5) (a) Pietari kutsuu Jeesusta ja uskovia eläviksi kiviksi. Mikä elävä kivi on? (b) Mikä on se hengellinen huone, joka näistä kivistä rakennetaan? (c) Sekä Jeesus että uskovat ovat eläviä kiviä rakennuksessa. Mikä ero heidän välillään on? (d) Mikä kulmakivi on? (e) Ps. 118:22: Keitä ovat rakentajat ja mikä on se kivi, jonka he hylkäsivät? (f) Hengellinen talo rakennetaan erimuotoisista hakatuista kivistä eikä samanmuotoisista tiilistä. Mihin tämä viittaa?

Kreikan kielessä sana talo tarkoittaa sekä rakennusta että talon asukkaita. Niinpä jakeessa 5 uskovat ovat ensin temppelin seinässä olevia kiviä mutta "hyppäävät" sitten temppelissä palveleviksi papeiksi.

**4.2.** (2:5) (a) Pietari kutsuu uskovia papeiksi, jotka uhraavat Jumalalle uhreja. Mistä tällainen kielenkäyttö on peräisin? (b) Keitä VT:n papit olivat? (c) Millaisia uhreja he uhrasivat? (d) Keitä uuden liiton papit ovat? (e) Mitä hengelliset uhrit ovat? (f) Miksi uskovien hengelliset uhrit eivät sellaisinaan ole Jumalalle mieluisia vaan ainoastaan Jeesuksen Kristuksen kautta?

**4.3.** (2:6) (a) Jeesus on Siionin kulmakivi. Mitä Siion tässä tarkoittaa? (e) Miksi Jesaja sanoo, että Jeesus on Israelia varten?

**4.4.** (2:7) (a) Pietari lainaa Ps. 118:22. Keitä rakentajat ovat tässä psalmissa? (b) Keitä Pietari tarkoittaa rakentajilla? (c) Millaisen perustan epäuskoiset ihmiset valitsevat elämälleen?

**4.5.** (2:8) (a) Mitä se merkitsee, että epäuskoiset ihmiset kompastuvat Jeesukseen? (b) Miksi he kompastuvat häneen? (c) "Siihen heidät on pantukin." Kuka heidät on siihen pannut? (d) Onko Jumala etukäteen määrännyt heidät epäuskoon?

**4.6.** (2:9–10)(a) Mistä nimitykset valittu suku, kuninkaallinen papisto, pyhä heimo, omaisuuskansa ovat peräisin? (b) Mitä nämä nimitykset tarkoittavat? (c) Miksi Pietari käyttää niitä uuden liiton seurakunnasta? (d) Mitä se tarkoittaa, että seurakunta on kuninkaallinen papisto?

**4.7.** Jakeet 5 ja 9 liittyvät läheisesti niin sanottuun yleiseen pappeuteen. (a) Mitä yleisellä pappeudella tarkoitetaan? (b) Kuinka yleinen pappeus toteutuu sinun hengellisessä kodissasi? (c) Kuinka yleistä pappeutta voitaisiin elvyttää?

**5. Vaeltakaa nuhteettomasti (2:11–12)**

Kun lukijat – entiset pakanat – kääntyivät, heistä tuli vieraita ja muukalaisia oman kulttuurinsa keskellä. Heihin alettiin suhtautua vihamielisesti, ja he joutuivat kärsimään uskonsa tähden. Jaksossamme Pietari kehottaa heitä vaeltamaan nuhteettomasti.

**5.1.** (2:11) (a) Mitä lihan himoja Raamattu mainitsee? (b) Millä tavoin myöten antaminen lihan himoille vahingoittaa sielua? (c) Eikö se vahingoitakaan ruumista? (d) Miksi Pietarin kehotus oli ajankohtainen lukijoille? (e) Miksi Pietarin kehotus on ajankohtainen myös meille? (f) Miten me voimme pysyä erossa tämän maailman himoista (KR92)?

**5.2.** (2:11) Kristittyinä meidän on jatkuvasti taisteltava toisaalta sisästämme tulevia synnin houkutuksia vastaan ja toisaalta ulkopuoleltamme tulevia pahoja vaikutteita vastaan. Kummatko niistä ovat vaarallisempia? Miksi?

**5.3.** (2:12) (a) Miksi on tärkeää, että vaelluksemme on nuhteetonta, ei vain Jumalan, vaan myös epäuskoisten silmissä? (b) Voisiko olla mahdollista, että vaelluksemme on nuhteetonta Jumalan mutta ei epäuskoisten silmissä? (Vrt. Ap. t. 24:16). (c) Miksi epäuskoiset ihmiset moittivat lukijoita pahantekijöiksi, vaikka nämä eivät olleet tehneet kenellekään mitään pahaa? (d) Epäuskoiset ihmiset ylistävät Jumalaa uskovien hyvien tekojen tähden etsikkopäivänä (KR92: päivänä, jona Jumala kohtaa heidät). Mutta milloin Jumala kohtaa heidät? (e) Mitä Jumalan ylistäminen hyvien tekojen tähden merkitsee?

**6. Kristitty ja esivalta (2:13–17)**

Jatkossa Pietari käsittelee erilaisia inhimillisiä eli tässä ajassa vallitsevia järjestyksiä: valtiota, työpaikkaa, kotia ja seurakuntaa. Ensin hän tarkastelee valtiossa toimivaa esivaltaa.

**6.1.** (2:13–14) (a) Millainen esivalta Rooman valtakunnassa oli? (b) Kuka oli kuninkaana? (c) Mitä käskynhaltijat olivat? (d) Millainen esivalta Suomessa on? (e) Mistä esivalta viime kädessä on lähtöisin? (f) Mikä esivallan tehtävä on? (g) Miten uskovan on suhtauduttava esivaltaan? (h) Rooman valtakunnassa oli pakanallinen esivalta. Pitikö lukijoiden todellakin totella pakanallista esivaltaa? Miksi? (i) Tuleeko uskovan totella esivaltaa pelkästään rangaistuksen pelosta? (j) Mitä esivaltaa vastaan nousemisesta seuraa? (k) Mitä miekka tässä tarkoittaa? (1) Missä miekka nykyisin näkyy Suomessa esivallan merkkinä? (m) Onko uskovan alamaisuudella esivaltaa kohtaan mitään rajoituksia? (n) Muistatko Raamatusta tapauksia, joissa Jumalan ihmiset eivät totelleet esivaltaa? (o) Millaisia Jumalan tahdon vastaisia vaatimuksia Rooman esivalta saattoi esittää?

**6.2.** (2:13) (a) Ihmiset tekevät paljon pimeää työtä (ilman kuittia). Siitä ei makseta veroja. Voiko uskova tehdä tai teettää pimeää työtä? (b) Onko joku joskus ehdottanut sinulle, että teettämäsi työ tehtäisiin kuititta? (c) Voiko uskova ajaa autolla ylinopeutta, kun poliisia ei ole näköpiirissä? (d) Entä käyttää autoa ajaessaan kännykkää ilman hands free -laitetta?

**6.3.** (2:14) (a) Millaista kohtelua lainkuuliainen uskova voi odottaa esivallalta? (b) Mitä hyötyä Paavalille oli Rooman kansalaisuudesta?

**6.4.** (2:15) Mitä jae 15 tarkoittaa?

**6.5.** (2:16) (a) Mitä se tarkoittaa, että kristitty on vapaa? Kun epäuskoinen ihminen, Perkeleen orja, tulee uskooon, hänestä tulee Jumalan orja. Tämä merkitsee todellista vapautta (1. Kor. 7:23).] (b) Mitä vapauden käyttäminen pahuuden verhona tarkoittaa? (c) Mihin se johtaa, jos uskova jatkuvasti pitää vapautta synnin verhona?

**6.6.** Suomi on vapaa maa, ja meillä on hyvä esivalta. (a) Millaisia hyviä asioita meillä on? (b) Millaisen vastuun nämä hyvät asiat antavat meille kristityille? (c) Muistammeko rukoilla esivaltamme puolesta? (1. Tim. 2:1–2.) (d) Onko maamme lainsäädännössä kohtia, jotka ovat ristiriidassa kristillisen moraalin kanssa? Esimerkkejä? (e) Miten kristityt voivat vastustaa sosiaalisin perustein tehtäviä abortteja? (f) Voimmeko käyttää tässä väkival­taa?

**7. Kristitty palvelijana (2:18–25)**

Palvelijat olivat pääasiassa orjia. On arvioitu, että Rooman valtakunnassa oli UT:n aikana 60 miljoonaa orjaa. Useimmissa kaupungeissa orjia oli moninkertaisesti verrattuna vapaisiin. Rikkailla saattoi olla tuhansia orjia, hallitsijoilla kymmeniä tuhansia. Yhteiskunnan talous perustui suurelta osin orjuuteen. Orjien oli tehtävä kaikki työ, koska työntekoa ei katsottu Rooman kansalaisen arvolle sopivaksi.

Orjia pidettiin irtaimena omaisuutena, ei ihmisinä. Heitä kohdeltiin usein julmasti. Kristillinen opetus orjista oli mullistava: seurakunnassa kaikkia uskovia, myös orjia, pidettiin tasa-arvoisina (Gal. 3:28).

**7.1.** (2:18) (a) Orjuus on epäinhimillistä. Eikö Pietarin olisi pitänyt vaatia sen poistamista? (b) Jos apostolit olisivat alkaneet vaatia orjien vapauttamista, mitä siitä olisi seurannut?

**7.2.** (2:18) (a) Ketä kohtaan kristityn orjan tuli tuntea pelkoa? (b) Miten nurja (KR92: epäoikeudenmukainen) isäntä saattoi käyttäytyä? Eikö nyt sentään nurjaa isäntää olisi voinut vastustaa? Oliko kristityn orjan alamaisuudella jokin raja?

**7.3.** (2:19–20) (a) Mitä armo tarkoittaa jakeessa 19? (b) Mitä "omantunnon tähden Jumalan edessä" tarkoittaa? (c) Miten uskovien orjien (samoin kuin muidenkin uskovien) tulee suhtautua syyttömään kärsimykseen?

**7.4.** (2:18–20) Kristitty työpaikalla. Kristityn suhde esimieheen muistuttaa jossain määrin orjan suhdetta isäntään. (a) Mitä yhtäläisyyksiä ja toisaalta eroja näissä kahdessa suhteessa on? (b) Mitä voim-me oppia ajallista työtä ajatellen jakeesta 18? (c) Entä jakeista 19–20? (d) Entä jakeista Kol. 3:22–23?

**7.5.** (2:21) (a) Onko uskovan syytön kärsimys onnettomuus? (b) Mitä jae 1:7 kertoo uskovan syyttömän kärsimisen merkityk­sestä? (c) Millä tavalla Kristuksen kärsimys on meille esikuvana?

**7.6.** (2:22) (a) Mitä Jeesuksen synnittömyys tarkoittaa? (b) Missä muissa raamatunkohdissa puhutaan Jeesuksen synnittömyydestä? (c) Mistä Jeesuksen synnittömyys ihmisenä johtui?

**7.7.** (2:23) Tämä jae kertoo, kuinka Jeesus käyttäytyi joutuessaan kärsimään syyttömästi. Missä tilanteissa Jeesus (1) häntä herjattaessa ei herjannut takaisin, (2) kärsiessään ei uhannut, (3) jätti asiansa sen haltuun, joka oikein tuomitsee? (d) Mitä me voimme oppia tästä Jeesuksen käyttäytymisestä?

**7.8.** (2:24a) (a) Mitä se tarkoittaa, että Jeesus kantoi meidän syntimme ruumiissaan ristinpuuhun? (b) Mistä sanat "kantoi meidän syntimme" (KR92) on lainattu?

**7.9.** (2:24b) Jeesus kuoli ristillä, jotta me, synneistä pois kuollei­na, eläisimme vanhurskaudelle. (a) Keitä "me" tarkoittaa tässä? (b) Olla kuollut pois synneistä – mitä se tarkoittaa? (c) Mitä vanhurskaudelle eläminen tarkoittaa? (d) Miten vanhurskaudelle eläminen on mahdollista?

**7.10.** (2:24c) (a) Mistä lause "hänen haavainsa kautta te olette paratut" on lainattu? (b) Minkä parantamisesta tässä on kyse? (c) Matteus (8:17) soveltaa Jesajan profetiaa sairauksien parantamiseen. Jumala siis parantaa sekä tavallisia sairauksia että syntisairauden. Vertaile näitä kahta parantamista keskenään!

**7.11.** (2:25) (a) Mistä sanat "eksyksissä niin kuin lampaat" on lainattu? (b) Miten käy lampaalle, joka eksyy laumasta? (c) Millä tavoin eksynyt lammas voi palata laumaan? (d) Miten tätä voidaan soveltaa hengellisesti? (e) Jeesus on sielujen paimen ja kaitsija. Mitä tämä tarkoittaa käytännössä? (f) Pitääkö Jeesus huolta vain meidän sielustamme? Miten on ruumiin laita? (g) Missä muualla UT:ssa Jeesusta verrataan paimeneen ja ihmisiä lampaisiin?

**8. Kristitty avioliitossa (3:1–7)**

Jakeissa 1–7 Pietari käsittelee elämää kodin piirissä. Kristillisyytemme punnitaan ennen muuta juuri kotona. Siellä käy lahjomat­tomasti ilmi, mitä me todellisuudessa olemme.

Lukijat elivät kreikkalais-roomalaisessa yhteiskunnassa, jossa naista pidettiin luonnostaan alempiarvoisena kuin miestä. Avio­liitossa vaimo oli miehen leikkikalu, palvelija tai orja. Hänen oli esim. palveltava samoja jumalia kuin hänen miehensä.

**8.1.** (3:la) (a) "Vaimot, olkaa alamaiset miehillenne." Merkitsee­kö tämä sitä, että kristinuskossakin nainen on alempiarvoinen kuin mies? (b) Mitä tämä Pietarin käsky merkitsee käytännössä? Voiko mies mielin määrin määräillä vaimoaan? (c) Paavali vertaa miehen ja vaimon suhdetta Kristuksen ja seurakunnan suhteeseen (Ef. 5:25). Mitä tämä opettaa meille miehen ja vaimon suhteesta? (d) Nykyisin vaimon alamaisuus koetaan yleisesti loukkaavaksi. Tasa-arvon nimissä suositaan kumppanuusavioliittoa, jossa kumpikaan ei ole toiselle alamai­nen. Pitäisikö uskovienkin mukautua tällaiseen avioliittonäkemykseen? (e) Millaisia ongelmia kumppanuusavioliitossa voisi olla? (f) Entä avioliitossa, jossa vaimo hallitsee miestään?

**8.2.** (3:lb–2) Nykyisinkin on uskovia vaimoja, joiden mies ei ole uskossa. (a) Millaisia vaikeuksia tästä voi aiheutua? (b) Miten vaimon tulee toimia tällaisissa tilanteissa? (c) Onko hänen alamaisuudellaan mitään rajaa? (d) Miten mies voi kokea vaimon jatkuvan uskonasioista puhumisen? (e) Mi-kä on parempi todistamisen tapa? (f) Mitä puhtaus tässä tarkoittaa? (g) Entä mitä pelko tarkoittaa tässä?

**8.3.** (3:3) (a) Mitä tämä jae opettaa pukeutumisesta nykyajan naisille? (b) Eivätkö naiset saa kiinnittää huomiota pukeutumiseensa? (c) Eivätkö naiset saa käyttää hienoja vaatteita (KR92) esim. juhlissa? (d) Eivätkö naiset saa palmikoida hiuksiaan? (e) Mitä haittaa naisten pröystäilevästä pukeutumisesta voisi olla?

**8.4.** (3:4) Vaimojen kaunistuksen tulee olla ennen kaikkea sisäistä. (a) Mitä "salassa oleva sydämen ihminen" tarkoittaa? (b) Saako vaimo olla oma-aloitteinen?

**8.5.** (3:5–6) (a) Mitä opittavaa nykyajan naisilla on Saarasta ja muista VT:n pyhistä naisista? (b) Mitä se merkitsi, että Saara kutsui Aabrahamia herraksi? (c) Mitä Saaran tyttärenä (KR92) oleminen tarkoittaa? (d) Miten se tapahtuu käytännössä? (e) Ette anna minkään peljättää itseänne – mitä tämä tarkoittaa? (f) Miten uskovan vaimon tulee menetellä, jos hänen epäuskoinen miehensä yrittää pakottaa hänet toimimaan vastoin Jumalan tahtoa tai luopumaan uskosta?

**8.6.** (3:7) (a) Miehen tulee elää vaimonsa kanssa taidollisesti (KR92: ymmärtäväisesti) ja osoittaa hänelle kunnioitusta. Mitä tämä voisi merkitä käytännössä? (b) Mikä on jumalasuhteen merkitys kristittyjen välisessä avioliitossa? (c) Jos mies käyttäytyy sopimat­tomasti vaimoaan kohtaan, hänen rukouksensa estyvät. Mitä tämä tarkoittaa?

**8.7.** (3:7) (a) Mistä aineesta astiat tehtiin tuohon aikaan? (b) Mitä se tarkoittaa, että miestä ja vaimoa verrataan astioihin? (c) Millä tavoin vaimo on heikompi astia?

**9. Hyvän tekeminen ja kärsimys (3:8–17)**

**9.1.** (3:8) (a) Seurakunnan jäsenten tulee olla yksimielisiä. Onko heidän siis ajateltava kaikista asioista samalla tavalla? (b) Millai­sissa asioissa seurakunnassa voi esiintyä erimielisyyttä? (c) Millä tavoin tällaiset erimielisyydet voivat haitata seurakunnan elämää? (d) Miten syntyneitä erimielisyyksiä voi yrittää poistaa?

**9.2.** (3:8)(a) Millainen on helläsydäminen (RK: myötätuntoinen) ihminen? (b) Mikä olisi helläsy-dämisyyden vastakohta? (c) Miten uskovien välinen veljesrakkaus ja rakkaus kaikkia kohtaan (2. Piet. 1:7) eroavat toisistaan? (d) Mikä on nöyryyden merkitys seurakunnan elämässä? (e) Millä tavoin Jeesus on meille esiku­vana helläsydämisyydessä, rakkaudessa, armahtavaisuudessa ja nöyryydessä?

**9.3.** (3:9) Kristillinen rakkaus on ulotettava kaikkiin, myös vihamiehiin. (a) Mitä siunaaminen tarkoittaa? (b) Miten herjaaminen vaikuttaa meihin? (c) Miten on mahdollista vastata herjaukseen siunaamalla? (d) Mitä koston kierre saa aikaan? Esimerkkejä nykyajasta? (e) Ansaitseeko uskova siunaamalla iankaikkisen elämän?

**9.4.** (3:10) (a) Pietari lainaa tässä Ps. 34:13–14. Mitä psalminkirjoittaja tarkoittaa "elämällä ja hyvillä päivillä"? (b) Mitä Pietari tarkoittaa niillä? (c) Jossain iskelmässä sanotaan: "Rakastan elämää". Saako uskova rakastaa ajallista elämää? (d) Kuinka vaarallisia kielen synnit ovat?

**9.5.** (3:11)(a) Millä tavoin uskova voi tavoitella rauhaa? (b) Missä muualla UT:ssa uskovia kehotetaan tavoittelemaan rauhaa? (c) Mitä uskovan tulee tehdä, jos rauhaa ei synny tavoittelusta huolimatta (Room. 12:18)?

**9.6.** (3:12) (a) Miksi uskovan tulee karttaa syntiä ja tehdä hyvää? (b) Millä tavoin Jumalan tarkkaava toiminta voi olla meille rohkaisuksi? (c) Millä tavoin Herran kasvot ovat pahantekijöitä vastaan?

**9.7.** (3:13) (a) Mitä kiivaus hyvään tarkoittaa? (b) Millaisissa tilanteissa hyvän tekeminen voi olla vaikeaa? (c) Kristittyjä vainotaan ja jopa tapetaan eri puolilla maailmaa. Kuinka Pietari voi luvata, ettei kukaan voi vahingoittaa heitä?

**9.8.** (3:14) (a) Miksi epäuskoiset ihmiset vainoavat uskovia? (b) Mitä sana autuas tarkoittaa? (c) Miten tietoisuus autuaana olemisesta auttaa kristittyjä kärsimään uskon tähden?

**9.9.** (3:14) (a) Miten Perkele ja hänen kätyrinsä käyttävät pelkoa sotiessaan uskovia vastaan? (b) Miten vaarallista ihmispelon valtaan joutuminen on uskovalle? (c) Perkele hyökkää usein yllättäen saadakseen uskovan hämmennyksen valtaan. Miten me voisimme varustautua tällaisten yllätyshyökkäysten varalta?

**9.10.** (3:15) (a) Mitä Herran Kristuksen pyhittäminen sydämessä tarkoittaa? (b) Mitä Pietari tarkoittaa tässä jakeessa toivolla? (c) Minkä lähtökohdan kristilliselle todistamiselle Pietari antaa tässä? (d) Millä tavoin uskovan tulee käyttäytyä todistustilanteessa? (e) Mitä Pietari tarkoittaa tässä pelolla?

**9.11.** (3:16) (a) Mikä omatunto on? (b) Omaatuntoa sanotaan Jumalan ääneksi ihmisen sisimmässä. Toimiiko omatunto siis aina oikein? (c) Mikä ero on kääntymättömän ihmisen ja kristityn omallatunnolla? (d) Omatunto tarkoittaa alkukielessä yhdessä tietämistä. Mitä tämä sanoo omantunnon toiminnasta? (e) Onko uskoontulossa tärkeintä se, että ihmisen paha olo muuttuu hyväksi? (f) Mitä hyvä omatunto merkitsee tässä jakeessa? (g) Miten me voimme säilyttää hyvän omantunnon? (h) Onko hyvä omatunto varma merkki siitä, että ihmisen jumalasuhde on kunnossa? (i) Onko huono omatunto varma merkki siitä, että ihmisen jumalasuhde ei ole kunnossa?

**9.12.** (3:16) (a) Millaista vainoa lukijat joutuivat kärsimään? (b) Onko sinua pilkattu uskon tähden? (c) Milloin parjaajat joutuvat häpeään?

**9.13.** (3:17) (a) Onko epäuskoisilla valta mielin määrin vainota uskovia? (b) Miten se lohduttaa ja rohkaisee uskovia, että syytön kärsimys johtuu Jumalan tahdosta? (c) Miten Jumala suhtautuu uskovien pahoista teoista johtuviin kärsimyksiin? (d) Miten Jumala suhtautuu uskovien syyttömään kärsimykseen?

**10. Kärsivä ja voittava Kristus (3:18–22)**

**10.1.** (3:18) (a) Jae alkaa sanalla "sillä". Miten j. 18a liittyy jakeisiin 13–17? (b) Miksi Kristuksen uhri riitti sovittamaan meidän syntimme?

**10.2.** (3:18) (a) Kristus kuoletettiin lihassa. Mitä tämä tarkoittaa? (b) Kristus tehtiin eläväksi hengessä. Alkukielessä ei käy ilmi, tarkoitetaanko hengellä ihmisen henkeä vai Pyhää Henkeä. Niinpä voimme kääntää, että Kristus tehtiin eläväksi (Pyhässä) Hengessä. Siis Pyhä Henki herätti Kristuksen kuolleista. Ylösnousemuksessa Kristuksen kirkastamaton (alennustilan) ruumis muuttui kirkastetuksi ruu-miiksi. (c) Miten Kristuksen ruumis muuttui ylösnousemuksessa?

**10.3.** (3:20–21) (a) Miten Nooan ja hänen perheensä pelastuminen sopii kristillisen kasteen esikuvaksi? (b) Miten Nooan pelastuminen ja uskovien pelastuminen eroavat toisistaan?

**10.4.** (3:21) (a) Kuinka vesi voi pelastaa ihmisen? (b) Kaste pelastaa. Ovatko siis kaikki kastetut pelastettuja?

**10.5.** (3:21) Kastetta sanotaan armonvälineeksi. (a) Mitä armonväline tarkoittaa? (b) Mitä muita armonvälineitä on olemassa? (c) Mitkä ovat sakramentit?

**10.6.** (3:21) Kaste ei ole lihan saastan poistamista. Mitä tämä tarkoittaa?

**10.7.** (3:21) KR38: Kaste on "hyvän omantunnon pyytämistä Jumalalta". KR92: Kaste pelastaa, "kos-ka Jumala teki kanssanne hyvän omantunnon liiton". (a) Vertaile näitä käännöksiä! (b) Kummalla, Jumalalla vai ihmisellä, on aloite KR38:n kään­nöksessä? (c) Entä KR92:n käännöksessä? (d) Annammeko me kasteessa jotain Jumalalle vai antaako hän meille jotain? (e) Mitä Jumala antaa meille kasteessa? (f) Mikä merkitys saamallasi kasteella on ollut sinulle? (g) Mitä vastaat, jos joku kehottaa sinua menemään uudelleen kasteelle?

**10.8.** (3:21) (a) Miten arvioisit seuraavia uskovien kasteen edustajien opetuksia: (1) Kaste on ulkoinen vertauskuva jo saadusta sisäisestä pelastuksesta (reformoitu oppi). (2) Kaste on uskovan kuuliaisuuden askel. (3) Kaste on uskovan tapa todistaa uskos­taan. (b) Onko kaste kohdissa (2–3) lakia vai evankeliumia?

**10.9.** (3:21) (a) Velvoittaako kaste meitä mihinkään? (b) Voivatko ne vedota kasteeseensa, jotka tekevät ehdoin tahdoin syntiä eivätkä halua tehdä siitä parannusta?

**10.10.** (3:22) (a) Jeesus on Jumalan oikealla puolella. Mitä se tarkoittaa? (b) Millaiset enkelit, vallat ja voimat on alistettu Jeesukselle? (c) Milloin nämä enkelit, vallat ja voimat alistettiin hänelle? (d) Miten Jeesuksen voitto pahan voimista rohkaisee meitä kilvoituksessamme?

**11. Kristitty epäuskoisten keskellä (4:1–6)**

**11.1.** (4:1) (a) Kristus on kärsinyt lihassa. Mitä sana "lihassa" tässä tarkoittaa? (b) Millaisia kärsimyksiä hän joutui kärsimään? (c) Minkä aseen Pietari kehottaa meitä ottamaan käyttöön hengellisessä sodankäynnissämme? (d) Miten tämä ase auttaa meitä kilvoituksessamme?

**11.2.** (4:2–3) (a) Miksi erilaisilla himoilla on niin suuri valta pakanoihin? (b) Miksi Pietari pitää epäjumalanpalvelusta kaikkien paheiden huippuna? (c) Miksi lukijoilla oli suuri vaara palata entiseen elämäntyyliinsä?

**11.3.** (4:2) (a) Miten me osaisimme käyttää aikamme oikein? (b) Mitä Raamattu opettaa meille ajankäytöstä? (c) Onko sinulla ajankäyttöön liittyviä ongelmia? (d) Miten kristityn tulee suhtautua television katseluun?

**11.4.** (4:4) (a) Miksi pakanat oudoksuivat sitä, että kristityt eivät rientäneet heidän kanssaan samaan riettauden virtaan ja syytivät herjauksiaan (KR92)? (b) Miten epäuskoiset ihmiset nykyisin suhtautuvat uskoviin? (c) Omakohtaisia kokemuksia tästä?

**11.5.** (4:5) (a) Kuka on se, "joka on valmis tuomitsemaan eläviä ja kuolleita"? (b) Koska vastustajat joutuvat tilille? (c) Mitä se tarkoittaa, että Jumala tuomitsee elävät ja kuolleet?

 **12. Kristitty seurakunnassa (4:7–11)**

Tässä jaksossa Pietari antaa ohjeita siitä, kuinka uskovien tulee seurakunnassa rukoilla, rakastaa ja palvella.

**12.1.** (4:7) (a) Mitä "kaiken loppu" tarkoittaa? (b) Alkukielessä sanassa "loppu" on mukana myös päämäärä. Minkä lisänäkökohdan tämä antaa jakeelle 7a?

**12.2.** (4:7) Lopun läheisyys kannustaa meitä rukoilemaan. (a) Millaisesta rukouksesta tässä on kyse? (b) Millaista on maltillinen ja raitis rukous? (c) Millaista hurmahenkinen rukous voisi olla?

**12.3.** (4:8) Pietari puhuu tässä uskovien keskinäisestä rakkaudes­ta eli veljesrakkaudesta. (a) Mitä sanat "ennen kaikkea" tässä il­maisevat? (b) Mikä ero on rakkaudella ja myötätunnolla? (c) Miksi on tärkeää kehottaa toistuvasti uskovia rakas­tamaan toisiaan? (d) Mistä me saamme voimaa rakastamiseen? (e) Rakkaus peittää syntien paljouden. Mitä se tarkoittaa? (f) Millaisissa tilanteissa rakastaminen on vaikeaa? (g) Onko sinun vaikea antaa anteeksi ihmiselle, joka on tehnyt sinulla pahaa?

 **12.4.** (4:9) Vieraanvaraisuus on esimerkki keskinäisestä rakkaudesta. (a) Miksi vieraanvaraisuus oli tärkeää UT:n aikana? (b) Keitä me voimme palvella osoittamalla vieraanvaraisuutta? Millä tavalla se voisi tapahtua? (c) Miksi Pietari kehottaa uskovia olemaan vieraanvaraisia toisilleen nurkumatta?

**12.5.** (4:10–11) (a) Mitä armolahjoja UT:ssa mainitaan? (b) Mitä sanan "armolahja" alkuosa armo ilmaisee? (c) Ovatko kaikki armolahjat ihmelahjoja? (d) Vertaile armolahjoja ja luonnonlahjoja keskenään. (e) Mitä eroa armolahjoilla ja Hengen hedelmillä on? (f) Voidaanko uskovan armolahjoilla mitata hänen pyhityksensä astetta? (g) Miten uskova voi saada selville, mitä armolahjoja juuri hänellä on?

**12.6.** (4:10–11) (a) Mitä tarkoitusta varten Jumala antaa armolahjoja? (b) Mitä seurakunnan rakentamisella tarkoitetaan? (c) Puhujan tulee puhua "niinkuin Jumalan sanoja". Mitä tämä kertoo puheen sisällöstä? (d) Millainen vastuu puhujalla on Jumalan edessä? (e) Uskovien tulee palvella "sen voiman mukaan, minkä Jumala antaa". Mitä tämä merkitsee käytännössä? (f) Ehkä tunnet tai tiedät Jumalan valtakunnan työntekijöitä, jotka ovat palaneet loppuun. Miten puhujat ja palvelijat voisivat välttyä loppuun palamiselta? (g) Miten armolahjoja voi käyttää väärin?

**12.7.** Mitä UT opettaa uhraamisesta eli varojen antamisesta Jumalan valtakunnan työhön?

**12.8.** (a) Miten me voimme (uhraamisen lisäksi) olla mukana Jumalan valtakunnan työssä (työ kotimaassa, ulkolähetys)? (b) Jumalan valtakunnan työ voi olla meille ilo tai taakka. Mistä se riippuu, onko se ilo vai taakka?

**13. Kärsimyksen siunaus (4:12–19)**

Jakeissa 1–6 Pietari kehotti uskovia olemaan valmiita kärsimään pilkkaa Kristuksen tähden. Nyt hän jatkaa tästä samasta aiheesta.

**13.1.** (4:12) (a) Mitä helle (KR92: tuli ja hehku; RK: tulenpolte) tässä tarkoittaa? (b) Ketkä meidän päivinämme joutuvat kärsi­mään tällaista hellettä? (c) Tällaiseen helteeseen joutuva uskova voi pitää sitä kielteisenä asiana. Onko tällainen näkemys oikea? (d) Miksi tällaista hellettä ei pidä oudoksua?

**13.2.** (4:13) (a) Kuinka uskovan on mahdollista iloita kärsimästään vainosta? (b) Mitä osallisuus Kristuksen kärsimyksistä tarkoittaa? (c) Uskova saa iloita sitä enemmän, mitä enemmän hän kärsii uskon tähden. Onko meidän siis tietoisesti etsittävä tällaista kärsimystä? (d) Milloin Kristuksen kirkkaus ilmestyy? (e) Mitä tuo ilmestyminen merkitsee ihmisille? (f) Miten tietoisuus Kristuksen paluusta ja tulevasta ilosta auttaa meitä kilvoituksessamme?

**13.3.** (4:14) (a) Millä tavoin Jumala suhtautuu Kristuksen tähden kärsiviin uskoviin? (b) Richard Wurmbrand on kirjoittanut kirjan Kirkkautta kidutuskammiossa. Mitä ajatuksia tämän kirjan nimi herättää sinussa?

**13.4.** (4:15) (a) Jos uskova syyllistyy julkisyntiin, millainen vaikutus sillä on? (c) Mitä "toisten asioihin sekaantuminen" (JKR) tarkoittaa?

**13.5.** (4:16) (a) Mitä se tarkoittaa, että kristitty häpeää jouduttu­aan pilkan kohteeksi uskon tähden? (b) Mitä Jumalan ylistäminen kristityn nimen tähden tarkoittaa?

**13.6.** (J. 17) (a) Mitä "Jumalan huone" tarkoittaa? (b) Tämän jakeen mukaan uskovatkin joutuvat tuomiolle. Miten tämä sopii yhteen Joh. 5:24:n kanssa? (c) Miten Jumala suhtautuu uskovien synteihin? (d) Jakeen 17 mukaan uskovien tuomio alkaa jo tässä ajassa. Mitä se tarkoittaa?

**13.7.** (4:18) (a) Uskova pelastuu vaivoin. Mitä se tarkoittaa? (b) Kuinka tämä sopii yhteen 2. Piet. 1:10–11:n kanssa?

**13.8.** (4:19) (a) Kuka on syyttömän kärsimi­sen takana? (b) Mitä uskovalle merkitsee tieto, että syytön kärsimys on Jumalan tahdon mukaista kärsimystä? (c) Mitä syyttömästi kärsivälle merkitsee se, että Jumala on uskollinen?

**14. Seurakunta ja sen kaitsijat (5:1–5)**

**14.1.** (5:1) (a) Mitä seurakunnan vanhimmat olivat? (b) Mitä muita nimityksiä vanhimmista käytettiin? (c) Tarvitaanko seurakunnassa ylipäänsä johtajia? Eivätkö kaikki ole tasa-arvoisia? (d) Oliko seurakun­nassa kaitsija vai kaitsijoita? (e) Mitä tehtäviä vanhimmilla oli? (f) Olivatko vanhimmat välttämättä iältään vanhoja? (g) Keitä "nuoremmilla" (j. 5) tarkoitetaan? (h) Millaisia henkilöitä tuli valita vanhimmiksi? (i) Ketkä nykyisin läheisimmin vastaavat UT:n vanhimpia? (j) Pitäisikö nykyään seurakunnan hallintomalli ottaa suoraan Raamatusta?

**14.2.** (5:1) (a) Myös Pietari oli vanhin. Oliko hänen ja seura­kunnan kaitsijoiden vanhemmuudessa joitain eroja? (b) Pietari neuvoo vanhimpia. Mitä hyötyä hänellä tässä tehtävässä oli siitä, että hän itsekin oli vanhin? (c) Pietari oli Kristuksen kärsimysten todistaja. Mitä tämä tarkoittaa?

**14.3.** (5:2) (a) Oletko joskus ollut paimenessa? (b) Miten paimenen suhde lampaisiin sopii vertauskuvaksi seurakunnan kaitsijan suhteelle seurakuntalaisiin? (c) Raamatussa käytetään paimenta ja lammaslaumaa vertauskuvina. Muistatko joitain tällaisia raamatunpaikkoja? (d) Voidaanko sanoa, että seurakunnan paimen johtaa omaa laumaansa? (e) Pietari kutsuu Jeesusta ylipaimeneksi (5:4). Mitä tämä kertoo Jeesuksen ja seurakunnan paimenten suhteesta?

**14.4.** (5:2) (a) Miksi Pietari ei anna vanhimmille tarkkaa tehtäväluetteloa vaan keskittyy oikeaan asenteeseen? (b) Millaista kaitsijan pakollinen palvelu voisi olla? (c) Millaista tulosta siitä syntyi­si? (d) Millaisen palvelumielen vapaaehtoisuus ja sydämen halu synnyttävät?

**14.5.** (5:2) (a) Millaista häpeällistä voittoa seurakunnan johtaja voi tavoitella? (b) Mitä Raamattu opettaa rahanhimosta? (c) Onko varoitus häpeällisen voiton tavoittelusta ajankohtainen nykyisille Jumalan valtakunnan työntekijöille?

**14.6.** (5:3) (a) Millaista on seurakunnan johtaminen herrana halliten? (b) Millaisia seurauksia siitä on? (c) Miten johtaja voi olla seurakunnalle esimerkkinä? (d) Mitä Jeesus opetti johtami­sesta? (e) Mitä Joh. 13:12–17 opettaa meille johtamisesta?

**14.7.** (5:4) (a) Missä tilanteissa tuohon aikaan annettiin seppeleitä palkinnoksi? Raamatunpaikkoja? (b) Mitä seppele tarkoittaa UT:ssa hengellisessä mieles­sä? (c) Miksi Pietari sanoo saatavaa seppelettä kuihtumattomaksi? (d) Seppele on kirkkauden seppele. Mitä se tarkoittaa?

**14.8.** (5:5) Mitä se tarkoittaa, että nuorempien (siis muiden seurakuntalaisten) tulee olla alamaisia vanhimmille? Onko heidän toteltava sokeasti vanhimpia?

**14.9.** (5:5) (a) Kreikkalaisessa yhteiskunnassa nöyryys oli asenne, jota vaadittiin orjilta mutta joka oli vapaan ihmisen arvolle sopi­maton. Miten nöyryys UT:ssa eroaa tästä näkemyksestä? (b) Mik­si nöyryys on tärkeää seurakunnassa? (c) Mitä ongelmia ylpeys saa aikaan seurakunnassa? (d) Millaista on väärä nöyryys?

**15. Kristityn hengellinen sodankäynti (5:6–11)**

**15.1.** (5:6) (a) Mitä "Jumalan väkevä käsi" tarkoittaa? (b) Mitä nöyrtyminen Jumalan väkevän käden alle merkitsee käytännössä? (c) Miksi tällainen nöyrtyminen on meille vaikeaa? (d) Nöyrtymi-nen johtaa korottamiseen – mutta milloin? (e) Muistatko jonkin muun raamatunpaikan, jossa nöyrtyminen johtaa korotukseen?

**15.2.** (5:7) (a) Onko se nöyryyttä, jos yritämme selvitä murheistamme omin voimin? (b) Miten meille käy, jos yritämme itse kantaa murheemme? (c) Oletko noudattanut jakeen 7 neuvoa? Onko se toiminut? (d) Mitä Fil. 4:6–7 opettaa meille murheiden käsittelemisestä? (e) Entä mitä Jeesus opetti siitä?

**15.3.** (5:8) (a) Mitä eroja on valvovalla ja nukkuvalla ihmisellä? (b) Entä hengellisessä mielessä valvovalla ja nukkuvalla? (c) Miksi rintamalla vartijan on tärkeää valvoa? (d) Entä miksi uskovan on tärkeää valvoa?

**15.4.** (5:8–9) (a) Mitä Perkeleen ärjyntä tässä tarkoittaa? (b) Mitä Raamattu muualla opettaa Perkeleestä? (c) Mitä Perkeleen vastus­taminen omin voimin voisi olla? (d) Miten voimme vastustaa Perkelettä lujina uskossa? Raamatunpaikkoja? (e) Entä jos tunnemme itsemme heikoiksi? (f) Millä lailla meitä auttaa kilvoituksessamme tieto siitä, että muidenkin uskovien täytyy kestää samat kärsimykset?

**15.5.** (5:8–9) Kehotukset "Olkaa raittiit, valvokaa!" ja "Vastustakaa Perkelettä lujina uskossa!" on annettu seurakunnalle. Mitä voimme oppia tästä?

**15.6.** (5:10) (a) Mitä "kaiken armon Jumala" tarkoittaa? (b) Jumala on kutsunut meidät. Mitä tämä tarkoittaa? (c) Vertaile vähän aikaa kestävää kärsimystä ja iankaik­kista kirkkautta! (d) Mitä jakeessa esiintyvät neljä teonsanaa kertovat: Jumala (1) valmistaa (KR92: varustaa) uskovat, (2) tukee heitä, (3) vahvistaa heitä ja (4) lujittaa heitä.

**15.7.** (5:11) (a) Hänen (Jumalan) on valta aina ja iankaikkisesti (KR92). Mitä tämä merkitsee käytännössä? (b) Mitä "aamen" tarkoittaa?

**16. Lopputervehdys (5:12–14)**

**16.1.** (5:12) (a) ”Silvanuksen ... kautta ... olen lyhyesti teille tämän kirjoittanut.” Mitä tämä tarkoittaa? (b) Miksi oli tärkeää, että kirjeen viejä oli luotettava? (c) Jakeen loppuun tarvitaan lisäys: Pysykää siinä (Jumalan armossa) lujina (KR92). Miten me voimme pysyä lujina Jumalan armossa?

**16.2.** (5:13) (a) Mitä Babylon tässä tarkoittaa? (b) Pietari kutsuu Markusta pojakseen. Mitä tämä tarkoittaa?

**16.3.** (5:14) (a) Mikä rakkauden suudelma (Paavali: pyhä suudelma) oli? (b) Mikä sen merkitys oli? (c) Miksi uskovat Suomessa eivät tervehdi toisiaan rakkauden suudelmalla, vaikka Pietari käskee tehdä niin? (d) Miten suomalaisten uskovien olisi hyvä tervehtiä toisiaan?

**16.4.** (5:14) (a) Mihin lukijat erityisesti tarvitsivat Jumalan rauhaa? (b) Mikä merkitys Jumalan rauhalla on meille?